**דף לימוד – הסוכה כדירת ארעי**

1. **הַסּוּכָּה כְּדִירַת אֲרָעי**

**הַסְּכָךְ שֶׁל הַסֻּכָּה, אֵינוּ כָּשֵׁר מִכָּל דָּבָר: אֵין מְסַכְּכִין אֵלָא בְּדָבָר שֶׁגִּדּוּלו מִן הָאָרֶץ ושֶׁנֶּעְקַר מִן הָאָרֶץ.**

**הָעוֹשֶׂה סֻכָּתוֹ תַּחַת הָאִילָן, כְּאִלּוּ עֲשָׂאָהּ בְּתוֹךְ הַבַּיִת**.

**הַסְּכָךְ צָרִיךְ לִהְיוֹת קַל וּמְרוּוָח, כְּדֵי שֶׁיֵּרָאוּ מִמֶּנּוּ הַכּוֹכָבִים הַגְּדוֹלִים.**

(מעובד על פי הרמב"ם- משנה תורה "הלכות סוכה" סעיפים מפרק ה' )

**שאלות הבנה:**

* כִּיתְבוּ אֶת דִּבְרֵי הַרַמְבַּ"ם בִּלְשׁוֹנְכֶם
* צָיְּירוּ 2 צִיּוּרִים לְכָל סְעִיף: צִיּוּר שֶׁל סוּכָּה שֶׁנִּבְנְתָה נָכוֹן, וְצִיּוּר שֶׁל סוּכָּה שֶׁנִּבְנְתָה לֹא נָכוֹן:

לא נכון

x

נכון

v

* מִמָּה צָרִיךְ לַעֲשׂוֹת אֶת הַסְּכָךְ שֶׁל הַסּוּכָּה?
* מָה מְאַפְיֵין אֶת צוּרַת הַסְּכָךְ?

**דיון:**

1. מַדּוּעַ חָשׁוּב שֶׁעַנְפֵי הַסְּכָךְ לֹא יִהְיוּ מְחוּבָּרִים לְעֵץ?
2. לָמָּה סוּכָּה תַּחַת עֵץ הִיא כְּמוֹ בְּתוֹךְ בַּיִת?
3. אֵיךְ צָרִיךְ לִהְיוֹת הַסְּכָךְ? מָה מְאַפְיֵין אוֹתוֹ? מַדּוּעַ הוּא צָרִיךְ לִהְיוֹת כָּזֶה?
4. **מַדּוּעַ אָנוּ יוֹצְאִים מִן הַבַּיִת לְדִירַת הָאֲרָעִי – הַסּוּכָּה**

**הַקְדָּמָה**

1. סַפְּרוּ זֶה לְזֶה אֵיךְ אַתֶּם מַרְגִּישִׁים כְּשֶׁאַתֶּם נִמְצָאִים בְּבַיִת זְמַנִּי, לְמָשָׁל בְּמַחֲנֶה הַקַּיִץ. הַאִם אַתֶּם נֶהֱנִים מֵהַחַיִּים הַמְּיוּחָדִים בְּחֵיק הַטֶּבַע, אוֹ מִתְגַּעְגְּעִים לַבַּיִת, לַנּוֹחִיּוּת וּלְשִׁגְרָה?
2. כִּיתְבוּ חֲוָיוֹת מֵהַשְּׁהוּת בַּמַּחֲנֶה.

**לִימּוּד מְקוֹרוֹת**

**"הַתּוֹרָה מְבַקֶּשֶׁת כִּי נַכִּיר בְּכָךְ שֶׂה' הוּא הַמָּקוֹר לְהַצְלָחָתֵנוּ וּבִיטְחוֹנֵנוּ. חַג הַסּוּכּוֹת... הַתְּקוּפָה בַּשָּׁנָה בָּהּ אָסִיף הַיְּבוּלִים מֵהַשָּׂדוֹת כִּמְעַט הוּשְׁלַם וְהַגּוֹרֶן וְהַבַּיִת מְלֵאִים. כְּבָר אֵינְךָ נוֹשֵׂא עֵינַיִים לְבִרְכַת שָׁמַיִם, כִּי כְּבָר אָסַפְתָּ אֶת בִּרְכָתְךָ.... עֲזוֹב אֵת בֵּיתְךָ הַמּוּצָק וְהַיַּצִּיב; בּוֹא לָגוּר מִתַּחַת לְתִקְרָה דְּלִילָה שֶׁל צְמַחִים וּלְמַד אֶת הַמֶּסֶר: ה‘ הוֹשִׁיב אֶת אֲבוֹתֶיךָ בַּסּוּכּוֹת בְּמֶשֶׁךְ אַרְבָּעִים שָׁנָה לְאַחַר שֶׁהוֹצִיא אֶתְכֶם מִמִּצְרַיִם... תָּחוּשׁ בִּיטָּחוֹן בְּחָסוּתוֹ..** מעובד על פי הרב שמשון רפאל הירש, "חורב" ל:רטז-ריז

**"... עַם יִשְׂרָאֵל מְצֻוִּוים לָצֵאת מֵהַבָּתִּים. ... וְלָשֶׁבֶת בַּסּוּכָּה שֶׁהִיא דִּירַת אֲרָעִי דַּוְוקָא בִּזְמַן תְּחִילַּת יְמֵי הַגֶּשֶׁם וְהַקּוֹר. הַהֵפֶךְ מִמָּה שֶׁעוֹשִׂים אָז כָּל הָעוֹלָם, כִּי הֵם נֶאֱסָפִים מֵהַשָּׂדוֹת אוֹ מֵהַחֲצֵרוֹת אֶל הַבָּתִּים..... כְּלוֹמַר עַם יִשְׂרָאֵל מְצֻוִּוים דַּוְוקָא אָז לָצֵאת מֵהַבָּתִּים. .. וְלַחֲסוֹת בְּצֵל ה', כְּדֵי לַחֲקוֹק עַל לוּחַ לִבָּם שֶׁבֶּאֱמֶת רַק מִי שֶׁיּוֹשֵׁב בְּסֶתֶר עֶלְיוֹן וּבְצֵל שַׁדַּי, הוּא הַחַי חַיִּים בְּטוּחִים...."**

מעובד על פי פירוש עקידת יצחק, שער ס"ז

**דִּיּוּן**

1. אֵילוּ סִיבּוֹת מְבִיאִים הַפַּרְשָׁנִים לִיצִיאָה מֵהַבַּיִת לַסּוּכָּה?
2. מָה הַהֶבְדֵּלִים בֵּין הַסִּיבּוֹת?
3. אֵיזֶה מֵהַטְּעַמִים מַשְׁמָעוּתִי יוֹתֵר בַּחַיִּים שֶׁלְּךָ? שֶׁל מִשְׁפַּחְתְּךָ?
4. הָשְׁווּ אֶת תּוֹכֶן הַמְּקוֹרוֹת לַדְּבָרִים שֶׁסִּיפַּרְתֶּם זֶה לְזֶה עַל הַחֲוָיוֹת בַּסּוּכָּה וּבְמַחֲנֶה.

**אָסִיף**

**"הַסּוּכָּה הִיא הַבַּיִת הַמַּתְאִים לִי" הָרַב קָרְלִיבַּךְ**

**בְּמוֹצָאֵי יוֹם כִּיפּוּר, אִם אַתָּה יָכוֹל, אַתָּה מַתְחִיל מִיָּד לִבְנוֹת אֶת הַסּוּכָּה שֶׁלְּךָ. וְיֵשׁ לְךָ אַרְבָּעָה יָמִים עַד סוּכּוֹת.**

**לָמָּה אֲנַחְנוּ בּוֹנִים אֶת הַסּוּכָּה מִחוּץ לַבַּיִת?**

**מִפְּנֵי שֶׁאַחֲרֵי יוֹם כִּיפּוּר, אֲנַחְנוּ פִּתְאוֹם מַרְגִּישִׁים 'חָסְרֵי בַּיִת' בְּבֵיתֵנוּ, מַרְגִּישִׁים שֶׁלֹּא רוֹצִים לִחְיוֹת בּבַיִת שֶׁבּוֹ הַהֲגַנָּה עֲשׂוּיָה עֵץ וְאֶבֶן, רוֹצִים בַּיִת מִסּוּג אַחֵר: רוֹצִים לִחְיוֹת בְּבַיִת שֶׁבּוֹ בָּרוּר לָנוּ בְּכָל רֶגַע שֶׁהָקָּבָּ"ה בְּעַצְמוֹ מֵגֵן עָלֵינוּ.**

**אַחֲרֵי יוֹם כִּיפּוּר, אֲנִי לֹא רוֹצֶה לִחְיוֹת בְּבַיִת שֶׁבּוֹ אִי אֶפְשָׁר לִרְאוֹת אֶת הַכּוֹכָבִים בַּשָּׁמַיִים. אֲנִי רוֹצֶה לִחְיוֹת בְּבַיִת שֶׁבּוֹ כָּל כּוֹכָב קָטָן שׁוֹלֵחַ לִי מֶסֶר שֶׁל אוֹר... וְכֵן - אֲנִי לֹא רוֹצֶה לִחְיוֹת בְּבַיִת שֶׁאֲפִילּוּ יְהוּדִי אֶחָד יַרְגִּישׁ בּוֹ זָר, לֹא רָצוּי. אֲנִי רוֹצֶה לִחְיוֹת בְּבַיִת פָּתוּחַ; בְּבַיִת שֶׁבּוֹ כָּל יְהוּדִי בָּעוֹלָם - וְאוּלַי פַּעַם כָּל אָדָם בָּעוֹלָם - יַרְגִּישׁ בּוֹ "בַּבַּיִת".**

**אַתֶּם מְבִינִים אֶת הַקֶּשֶׁר בֵּין יוֹם כִּיפּוּר לְסוּכּוֹת?**

**רַק אַחֲרֵי שֶׁהָקָּבָּ"ה מְטַהֵר אֶת לִבִּי בְּאוֹפֶן הֲכִי עָמוֹק, אֲנִי מַמָּשׁ בּשָּׁלוֹם וּבְאַחְדוּת עִם כָּל עַם יִשְׂרָאֵל, וַאֲפִילּוּ עִם כָּל הָעוֹלָם.**

**הַגְּמָרָא אוֹמֶרֶת: 'כָּל הָאֶזְרָח בְּיִשְׂרָאֵל יֵשְׁבוּ בְּסוּכּוֹת' - מְלַמֵּד שֶׁכָּל יִשְׂרָאֵל רְאוּיִים לֵישֵׁב בְּסוּכָּה אַחַת.**

**בְּעֶצֶם, לְפִי הַגְּמָרָא, כָּל הַסּוּכּוֹת הֵן סוּכָּה אַחַת. עוֹמֶק רְצוֹנוֹ שֶׁל הָקָּבָּ"ה הוּא שֶׁכָּל עַם יִשְׂרָאֵל יֵשְׁבוּ בְּסוּכָּה אַחַת....**

(הָרַב שְׁלֹמֹה קָרְלִיבַּךְ, לֵב הַשָּׁמַיִים, עַמּוּד 280 – 281)

* הָרַב קָרְלִיבַּךְ מַסְבִּיר לָנוּ לָמָּה "אִי אֶפְשָׁר" לָשֶׁבֶת בַּבַּיִת אַחֲרֵי יוֹם הַכִּיפּוּרִים, אֲבָל אַחֲרֵי סוּכּוֹת אָנוּ חוֹזְרִים הַבַּיְתָה... מָה תִּיקְּחוּ אִיתְּכֶם בְּתוֹם הַחַג מִדִּירַת הָאֲרָעִי – הַסּוּכָּה – אֶל בֵּית הַקֶּבַע שֶׁלָּכֶם?